31993R1938
L 176/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 1938/93 AL COMISIEI
din 19 iulie 1993
de modificare a Regulamentului (CEE) nr. 3002/92, în special în ceea ce privește eliberarea garanției constituite în vederea exportului de produse de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și grăsimilor (1), astfel cum a fost modificat ultima dată prin Regulamentul (CEE) nr. 2046/92 (2), în special articolul 12 alineatul (4) și articolul 26 alineatul (3), precum și dispozițiile corespunzătoare ale celorlalte regulamente privind organizarea comună a piețelor de produse agricole,
întrucât trebuie să se acorde un termen suplimentar statelor membre pentru a le permite, dacă este cazul, să-și reorganizeze serviciile de control pentru a se putea verifica utilizarea și/sau destinația produselor în cauză, oricare ar fi originea lor, de către o instanță de control unică pentru fiecare măsură specifică sau pentru fiecare componentă a unei măsuri specifice;
întrucât în unele cazuri produsele de intervenție se vând la un preț calculat ținând seama de valoarea restituirii aplicabile pentru țările terțe sau pentru o anumită țară terță; întrucât restituirea la export se deduce, în consecință, din prețul de vânzare;
întrucât, pentru a asigura buna desfășurare a operațiunii, se constituie o garanție; întrucât valoarea acestei garanții se calculează ținând seama de diferitele aspecte ale operațiunii în cauză, în special de riscul de deturnare și de îndeplinirea corectă a angajamentelor luate de comerciant;
întrucât, ținând seama de experiența dobândită, este necesar să se reconsidere consecințele comercializării produselor de intervenție pe piețele din țările terțe, altele decât cele prevăzute în cazul exportului;
întrucât ar trebui, în acest scop, să se adapteze regulile care reglementează eliberarea garanțiilor constituite destinațiilor geografice efective, asigurând în același timp eficiența măsurilor adoptate pentru vânzarea produselor de intervenție; întrucât, ținând seama de diversitatea situațiilor, nu e posibil să se prevadă la nivel orizontal decât regulile de eliberare a garanției care se limitează la aspectul restituirii;
întrucât ar trebui în consecință modificat Regulamentul (CEE) nr. 3002/92 (3) al Comisiei, astfel cum a fost modificat ultima dată prin Regulamentul (CEE) nr. 1231/93 (4);
întrucât măsurile prevăzute de prezentul regulament sunt conforme cu avizele tuturor comitetelor de gestionare în cauză,
ADOPTĂ PREZENTUL REGULAMENT:
Articolul 1
Regulamentul (CEE) nr. 3002/92 se modifică după cum urmează:
1.
La articolul 2 alineatul (1) paragraful al treilea, cuvintele „șase luni” se înlocuiesc cu cuvintele „zece luni”.
2.
La articolul 11, alineatul (2) se înlocuiește cu următorul text:
„(2) Cerințele menționate la alineatul (1) literele (a), (b), (c) și (d) constituie cerințe principale în sensul articolului 20 din Regulamentul (CEE) nr. 2220/85, fără a aduce atingere dispozițiilor prevăzute la articolul 15 alineatul (2) din prezentul regulament.”
3.
Articolul 15 se înlocuiește cu următorul text:
„Articolul 15
(1) Eliberarea garanției este condiționată de prezentarea dovezii menționate la articolul 4 și atunci când:
-
produsul este destinat să fie importat într-o anume țară terță sau
-
în caz de export al produsului în afara Comunității, există suspiciuni serioase în ceea ce privește destinația sa reală
de prezentarea dovezilor prevăzute la articolele 17 și 18 din Regulamentul (CEE) nr. 3665/87.
Instanțele competente din statele membre pot solicita dovezi suplimentare satisfăcătoare de natură să demonstreze că produsul a fost efectiv comercializat pe piața țării terțe de import.
Atunci când există suspiciuni serioase în legătură cu destinația reală a produsului, Comisia poate solicita statelor membre să aplice dispozițiile prezentului alineat.
(2) Atunci când produsul trebuie să fie importat într-o anume țară terță, când valoarea restituirii se deduce din prețul de vânzare și nu se prezintă dovezile aferente menționate la alineatul (1):
(a)
o parte a garanției se eliberează la prezentarea dovezii că produsul a părăsit teritoriul vamal al Comunității; această parte corespunde celei mai scăzute rate a restituirii, în sensul articolului 20 alineatul (2) din Regulamentul (CEE) nr. 3665/87, aplicabile în ziua acceptării declarației de export;
(b)
în afară de partea prevăzută la litera (a), partea de garanție corespunzătoare diferenței între rata cea mai scăzută a restituirii menționate anterior și rata restituirii, aplicabilă în ziua acceptării declarației de export în țara terță de import efectiv, în măsura în care această rată nu depășește rata de restituire aplicabilă la destinația obligatorie, se eliberează atunci când:
-
exportul spre țara terță respectivă nu a putut fi realizat ca urmare a unui caz de forță majoră și
-
dovezile referitoare la importul în cealaltă țară de destinație se prezintă în conformitate cu alineatul (1).”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Articolul 1 punctul 1 se aplică de la 1 iulie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iulie 1993.